Diari Oficial de la Generalitat Valenciana


Sumari del DOGV 5473, del 20-03-2007 (2007/2990)

RESOLUCIÓ de 28 de febrer de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni entre la Conselleria de Cultura, Educació i Esport de la Generalitat i el Consell Superior d'Investigacions Científiques (CSIC), per a col·laborar en el desenrotllament del cicle formatiu de grau superior corresponent a la família professional d'indústries alimentàries.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5473

Data del DOGV
:   20-03-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/2990


Data del document
:   28-02-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * ensenyament professional
    * cooperació administrativa
    * indústria alimentària

Subscrit, després de la tramitació prèvia reglamentària, entre la Conselleria de Cultura, Educació i Esport de la Generalitat i el Consell Superior d'Investigacions Científiques (CSIC), el 30 d'octubre de 2006, un Conveni per a col·laborar en el desenrotllament del cicle formatiu de grau superior corresponent a la família professional d'indústries alimentàries, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0038/2007, i que figura com a annex d'esta resolució.  
València, 28 de febrer de 2007.- El director general de Relacions amb les Corts i Secretariat del Govern: Antonio V. Peral Villar  
CONVENI ENTRE LA CONSELLERIA DE CULTURA, EDUCACIÓ I ESPORT DE LA GENERALITAT I EL CONSELL SUPERIOR D'INVESTIGACIONS CIENTÍFIQUES (CSIC), PER A COL·LABORAR EN EL DESENROTLLAMENT DEL CICLE FORMATIU DE GRAU SUPERIOR CORRESPONENT A LA FAMÍLIA PROFESSIONAL D'INDÚSTRIES ALIMENTÀRIES  
València, 30 d'octubre de 2006  
REUNITS  
D'una part, l'Honorable Senyor Alejandro Font de Mora Turón, conseller de Cultura, Educació i Esport, en nom i representació de la Generalitat, autoritzat per a la firma d'este conveni per acord del Consell de data 27 d'octubre de 2006.  
I d'una altra, el Senyor Lorenzo Zacarías García, director de l'Institut d'Agroquímica i Tecnologia d'Aliments, en nom i representació del CSIC i facultat per a la firma del conveni segons certificació de 10 de abril de 2006, expedida pel gerent del citat Institut.  
EXPOSEN  
Que el sistema educatiu actual i, en particular, la Formació Professional Específica (FPE), està exigint l'establiment de nous processos de col·laboració entre el món educatiu i el productiu, no només per mandat de les lleis educatives, sinó perquè s'és conscient que l'adequació de la formació als canvis constants en els sistemes educatius així ho requerix.  
L'Institut d'Agroquímica i Tecnologia d'Aliments (IATA), dependent del Consell Superior d'Investigacions Científiques (CSIC), al comptar amb recursos humans i tecnològics d'alt nivell, fa aconsellable establir accions específiques per al desenrotllament, a la Comunitat Valenciana, de la Formació Professional reglada en el camp de la família professional d'indústries alimentàries.  
El present conveni se subscriu a l'empara del que disposa l'article 6 de la Llei Orgànica 5/2002, de 19 de juny, de les Qualificacions i la Formació Professional relatiu a la col·laboració de les empreses amb les Administracions Públiques per al desenrotllament del Sistema Nacional de Qualificacions i Formació Professional.  
Per tot això, les parts acorden subscriure este conveni que es regirà per les següents  
CLÀUSULES  
OBJECTE DEL CONVENI  
Primera  
L'objecte del present conveni és establir els mecanismes necessaris per a la col·laboració en el camp de la Formació Professional Específica entre la Conselleria de Cultura, Educació i Esport i el Consell Superior d'Investigacions Científiques, a través del seu Institut d'Agroquímica i Tecnologia d'Aliments (IATA) a València.  
Segona  
La referida col·laboració es durà a terme a través de les actuacions següents:  
a) Col·laboració en la implementació del mòdul professional Elaboració de Productes Alimentaris del cicle formatiu de grau superior "Indústria Alimentària".  
b) Utilització de les plantes pilot de les instal·lacions del IATA, per part dels alumnes i professors que estiguen desenrotllant, en centres dependents de la Conselleria de Cultura, Educació i Esport, els ensenyaments del cicle formatiu mencionat.  
c) Realització del mòdul de Formació en Centres de Treball (FCT), a les instal·lacions del IATA, per part dels alumnes abans indicats.  
d) Formació i actualització del professorat dependent de la Conselleria de Cultura, Educació i Esport, a través de cursos o estades formatives que es realitzaran a les instal·lacions citades.  
e) Col·laboració de tècnics del IATA en l'elaboració dels currículums dels cicles formatius de la Família Professional d'Indústries Alimentàries.  
OBLIGACIONS DE LES PARTS  
De l'Institut d'Agroquímica i Tecnologia d'Aliments  
Tercera  
L'Institut d'Agroquímica i Tecnologia d'Aliments (IATA) desenrotllarà amb els alumnes i professors implicats en els ensenyaments del cicle formatiu d'Indústria Alimentària, impartits als centres dependents de la Conselleria de Cultura, Educació i Esport, les accions següents:  
- Facilitar l'ús de les instal·lacions de les plantes pilot, davall la supervisió del personal que n'és responsable, com també els recursos necessaris per a realitzar pràctiques formatives complementàries als ensenyaments del mòdul professional d'Elaboració de Productes Alimentaris.  
- Destinar el personal tècnic i investigador que es necessite per tal que les instal·lacions puguen ser utilitzades correctament per grups reduïts d'uns deu alumnes i un professor-tutor.  
Quarta  
L'Institut d'Agroquímica i Tecnologia d'Aliments (IATA) col·laborarà en la realització del mòdul de FCT dels alumnes mencionats, atenent la normativa específica establida sobre això per la Conselleria de Cultura, Educació i Esport.  
Cinquena  
Durant l'any 2006 es realitzaran a les instal·lacions del IATA un total de vint-i-quatre pràctiques formatives, en aproximadament cinquanta sessions, usant principalment les plantes pilot de carns, cereals i general.  
De la Conselleria de Cultura, Educació i Esport  
Sisena  
Les direccions dels centres educatius asseguraran que els alumnes que utilitzen les instal·lacions del IATA respecten en tot moment les normes d'organització del CSIC i que estan permanentment acompanyats d'un professor tutor encarregat de coordinar les activitats i de garantir el compliment dels principis d'urbanitat i convivència.  
Setena  
Els alumnes estaran coberts, davant de qualsevol contingència que poguera esdevenir en el transcurs de les seues activitats al IATA, a més de l'assegurança escolar, per l'assegurança complementària d'accidents i responsabilitat civil, la pòlissa de la qual té subscrita la Conselleria de Cultura, Educació i Esport per a la realització de pràctiques formatives en instal·lacions distintes al centre educatiu.  
Huitena  
La Conselleria de Cultura, Educació i Esport finançarà el IATA per al sosteniment de les plantes pilota a utilitzar (amortitzacions, reparacions de maquinària, manteniment) i per a cobrir les despeses de personal i material fungible corresponents.  
Este finançament, per a l'any 2006, es fixa en 26.000 Euros. La despesa serà consignada a càrrec de la línia de subvenció T1579.000, del programa 421.30, (secció 09; servici 02), del Pressupost de la Generalitat per al 2006.  
La subvenció està cofinançada pel Fons Social Europeu  
Novena  
El 40% de la subvenció es podrà lliurar quan es firme el present conveni.  
El 60% restant s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a les actuacions objecte del conveni. El termini límit de presentació de la documentació finalitzarà el 12 de desembre de 2006.  
L'Institut d'Agroquímica i Tecnologia d'Aliments (IATA) coneix i assumix les obligacions que per als beneficiaris de les subvencions establix l'article 47, en els seus apartats 4, 7, 8, 9 i 10 del Text Refós de la Llei d'Hisenda Pública de la Generalitat.  
COMITÉ DE SEGUIMENT  
Desena  
Les accions previstes en este conveni s'executaran davall de la direcció i supervisió d'un Comité de Seguiment paritari, integrat per:  
- el director general d'Ensenyament o persona en qui delegue, que la presidirà.  
- el cap de l'Àrea de Formació Professional  
- el director de l'Institut d'Agroquímica i Tecnologia d'Aliments o persona en qui delegue.  
- un tècnic de l'Institut d'Agroquímica i Tecnologia d'Aliments, designat pel director del IATA, que actuarà de secretari.  
El Comité podrà acordar, quan els assumptes a debatre ho facen necessari, l'assistència d'unes altres persones com a assessors i tindran veu però no vot.  
Onzena  
Les funcions del Comité de Seguiment seran les següents:  
a) Efectuar el seguiment i l'avaluació del conveni.  
b) Estudiar fórmules noves de col·laboració entre les parts i proposar les modificacions que es jutgen necessàries per a posteriors convenis.  
VIGÈNCIA I EXTINCIÓ  
Dotzena  
El present conveni entrarà en vigor des del moment que es firme i la seua duració s'estendrà fins al 31 de desembre de 2006, tret que hi haja denúncia formulada per alguna de les parts, i que siga notificada fefaentment a l'altra un mes per endavant.  
Si, durant la vigència d'este conveni, l'Institut d'Agroquímica i Tecnologia d'Aliments (IATA) no executa la prestació que li correspon, la Conselleria de Cultura, Educació i Esport podrà rescindir-lo, segons s'especifica en l'article seté, punt 3, del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim jurídic i pressupostari dels convenis que subscriga la Generalitat (DOGV del 19-2-93).  
CONSIDERACIONS GENERALS  
Tretzena  
Els qui desenrotllen les activitats ací convingudes no adquiriran, en cap cas, cap vinculació o relació laboral en l'àmbit del Consell Superior d'Investigacions Científiques, i quedaran, per consegüent, exclosos de l'àmbit de la legislació laboral. A tal efecte, estes persones hauran de firmar, abans d'incorporar-se a les instal·lacions del IATA, un document en què reconeguen expressament el fet de no estar vinculats laboralment al citat organisme autònom. La Conselleria de Cultura, Educació i Esport, de la Generalitat, assumirà tot tipus de responsabilitat que puga derivar-se d'accidents, o qualsevol altra contingència que es produïsca en ocasió o com a conseqüència de l'activitat i estada dels estudiants al IATA, en els termes establits en la clàusula setena del present conveni.  
Queda expressament pactat que el Consell Superior d'Investigacions Científiques està eximit de tota responsabilitat davant de les possibles contingències.  
En prova de conformitat firmen el present conveni, en triple versió, al lloc i data assenyalats.  
Pel Consell Superior d'Investigacions Científiques (CSIC)  
Lorenzo Zacarías García  
El conseller de Cultura, Educació i Esport  
Alejandro Font de Mora Turón